पिछले साल करोड़ों के बजट में बनी अजय देवगन स्टारर &lsquo;शिवाय&rsquo; बॉक्स ऑफिस पर कुछ खास नहीं कर पाई थी और अजय के फैन्स अपने चहेते स्टार की अगली फिल्म का बड़ी बेसब्री से इंतजार कर रहे थे। ऐसा लगता है अजय भी अब शायद यह अच्छी तरह से जान गए हैं कि उनके फैन्स उन्हें मसाला ऐक्शन फिल्म में देखना चाहते हैं। यही वजह रही अजय ने &lsquo;शिवाय&rsquo; के बाद डायरेक्टर मिलन लूथरिया की इस फिल्म के लिए सबसे पहले डेट्स दी और फिल्म को कंप्लीट किया। रिलीज से पहले अजय की यह फिल्म उस वक्त मीडिया की सुर्खियों में आई जब जब इस फिल्म को देश में लगी इमर्जेंसी के साथ जोड़कर प्रचारित किया गया। हालांकि, पिछले महीने जब मधुर भंडारकर की इमर्जेंसी पर आधारित फिल्म &lsquo;इंदु सरकार&rsquo; टिकट खिड़की पर टिक नहीं पाई तो फिल्म की प्रमोशन से इमर्जेंसी शब्द को निकाल ही दिया गया। वैसे, इस फिल्म का इमर्जेंसी से कुछ खास सारोकार नहीं है, बस कहानी की पृष्ठभूमि जरूर 1975 के आसपास की है, जब देश में लगी इमर्जेंसी के दौरान राजस्थान के कुछ राजघराने अपनी करोड़ों-अरबों की सम्पति को सरकारी नजरों से बचाकर किसी सुरक्षित में रखने में लगे हुए थे। इसे ऐक्शन थ्रिलर को राइटर रजत अरोड़ा ने लिखा है जो बॉक्स आफिस पर बिकाउ मसालों को अपनी कहानी में समेटने में परफेक्ट माने जाते हैं। मिलन के साथ अजय की पिछली फिल्म &lsquo;वन्स अपॉन अ टाइम इन मुंबई&rsquo; बॉक्स ऑफिस पर सुपरहिट रही थी। ऐसे में ट्रेड पंडितों को इस फिल्म से भी बहुत उम्मीदें हैं, लेकिन अब जब मल्टिप्लेक्स कल्चर ने देश के मेजर सेंटरों से लेकर छोटे शहरों में अपनी जगह बना ली है और मल्टिप्लेक्सों पर कम बजट में बनीं लिपस्टिक अंडर बुर्का, टॉयलेट एक प्रेम कथा, बरेली की बर्फी ना सिर्फ दर्शकों द्वारा सराही जा रही है बल्कि बॉक्स ऑफिस पर धमाल मचा रही है, ऐसे में बॉलीवुड में अस्सी के दौर में दिखाई देने वाले चालू मसालों और ऐक्शन से भरी इस मेगा बजट फिल्म का मल्टिप्लेक्सों में अच्छा बिजनस नहीं होता तो फिल्म अपनी लागत भी शायद ही वसूल कर पाए।  ​ स्टोरी प्लॉट : फिल्म की कहानी महारानी गीतांजलि (इलियाना डिक्रूज) के इर्दगिर्द घूमती है। देश में इमर्जेंसी लग चुकी है और इसी दौरान महारानी के आलीशान महल पर छापा पड़ता है। इस छापे में महारानी के अथाह खजाने जिसमें डायमंड, सोना, चांदी भी शामिल हैं को सरकारी अधिकारी सीज कर देते हैं। दरअसल, महारानी ने राजमहल से बरामद इस अथाह दौलत का सरकार को कोई ब्योरा नहीं दिया हुआ था। महारानी की इस अथाह दौलत को सरकारी अधिकारी दिल्ली भेजने का फैसला करते हैं और इसकी जिम्मेदारी जांबाज मेजर सहर (विद्युत जाम्मवाल) को सौंपी जाती है। इस ऑपरेशन की पूरी कमान मेजर सहर के हाथों में है। जयपुर से दिल्ली तक पहुंचाएं जा रहे इसी खजाने को रास्ते में ही लूटकर वापस रानी गीताजंलि तक पहुंचाने के मकसद से एक टीम बनती है, जिसकी कमान महारानी के प्रति वफादार भवानी सिंह (अजय देवगन) के पास है। ट्रक में रखी विशाल तिजोरी से खजाना लूटकर महारानी तक सुरक्षित पहुंचाने की टीम में महरानी की बेहद खास संजना (ईशा गुप्ता) सड़कछाप गुंडा और लड़कियों को देखते ही उन पर मर मिटने वाले दलिया (इमरान हाशमी) को भी भवानी इस टीम में शामिल करता है क्योंकि दलिया कुछ भी हो लेकिन भवानी के प्रति बेहद वफादार रहता है। इसी टीम में तिजोरियों का ताला खोलने में एक्सपर्ट शराबी तिकला (संजय मिश्रा) भी शामिल है। अब अगर आप यह जानना चाहते है कि क्या जांबाज ऑफिसर सहर इस खजाने से भरे ट्रक को दिल्ली तक पहुंचाने में कामयाब हो पाएगा, तो इसे जानने के लिए आपको थिएटर जाना होगा। पहली बार सिल्वर स्क्रीन पर नजर आई इलियाना और अजय की जोड़ी खूब जमी है। अजय ने अपने किरदार को अच्छे ढंग से निभाया है तो इलियाना की ब्यूटी को कैमरामैन ने बड़ी खूबसूरती से कैमरे में कैद किया है। इमरान हाशमी अपनी सीरियल किसर की इमेज में बेशक नजर आए हो लेकिन इस बार उन्होंने अपने किरदार को बेहद अच्छे ढंग से निभाया है। कुछ सीन्स में इमरान अजय पर भारी पड़ते नजर आए हैं। विद्युत जामवाल हैरतअंगेज ऐक्शन सीन्स के लिए जाने जाते है और यहां भी उन्होंने यही कुछ किया है। ईशा गुप्ता और इमरान की जोड़ी बस ठीकठाक है, लेकिन अगर ऐक्टिंग की बात करें तो ईशा ने इलियाना को बहुत पीछे छोड़ दिया है। संजय मिश्रा अपने रोल में सौ फीसदी परफेक्ट रहे। ऐसा लगता है डायरेक्टर मिलन ने गीतांजलि का किरदार जयपुर की महारानी गायत्री देवी से प्रेरित होकर तैयार किया और पूरी फिल्म इसी के आसपास टिकी रही। मिलन ने फिल्म के लगभग सभी किरदारों को इस बार कुछ बदले और अलग अंदाज में पेश किया है। हालांति, स्क्रिप्ट के साथ मिलन पूरी तरह से न्याय नहीं कर पाए। ऐसा लगता है मिलन ने जैसे पहले ही इस कहानी को सिंगल स्क्रीन्स क्लास के दर्शकों की पसंद को ध्यान में रखकर बनाने का मन बना लिया था। फिल्म के ऐक्शन सीक्वेंस तो कमाल के हैं लेकिन सवा दो घंटे की इस फिल्म में कहानी बार-बार ट्रैक से उतरती नजर आती है। खुले चौड़े रोड पर चेज करती हुईं धूल उड़ातीं गाड़ियों के सीन्स अस्सी के दशक में बनने वाली फिल्मों के ऐक्शन सीन्स की याद दिलाते हैं। और हां, राजस्थान की खूबसूरत आउटडोर लोकंशन फिल्म का एक प्लस पॉइंट है। चूंकि इस फिल्म को एक म्यूजिक कंपनी ने बनाया है सो फिल्म का म्यूजिक रिलीज से पहले ही हिट है।फिल्म का एक गाना रश्के कमर पहले से म्यूजिक लवर्स की जुबां पर है। क्यों देखें: अगर आप अजय और इमरान के पक्के फैन हैं और ऐक्शन मसाला फिल्में पसंद करते है तो फिल्म आपको निराश नहीं करेगी। लेकिन फिल्म में कुछ नयापन तलाश करने की कोशिश ना करे क्योंकि फिल्म टोटली चालू मसाला फिल्म से ज्यादा कुछ नहीं है।